Setu tremenet neuze an droiad er c'hoad a oa bet aozet get Kerlenn Sten Kidna e Lokoal-Kamorzh dec'h d'enderv. Fotoioù ne vo ket c'hoazh hiniv, diwezhatoc'h e arruint, an amzer d'o c'has àr ma urzhiataer.  Met gellout a ran reiñ deoc'h da dañva lod ag ar pezh hon  eus gwelet eno.  An amzer a oa a-vod evit seurt baleadenn. Glav-bro a oa da gentañ, un tamm muioc'h a c'hlav d'un termen zo bet, hag evit achuamant an droiad, pas ken ! Gris a-walc'h ur seurt, met an heol en doa goarnet livoù flamm ha spis er fin. Mard eo brav a-walc'h ar foto anezhañ e tiskouezin amañ.  A-fed tokoù-touseg, n'eus ket bet kement-se anezhe, met trawalc'h da dañva goustoù kreñv !  Setu da gentañ seurtoù "foliot" (pholiotes) orañjez, hag a gresk doc'h ar c'hoad. Ur goust c'hwerv  gete, dreist-holl get kroc'hen an tok ! Goude, setu ur rusulenn, "Russula emetica", unan get ur goust pikus ha loskus ! Lod o deus tañvaet, ha soñj o deus bet e-pad ur lodenn vat ag an droiad !  "Treid glas" ivez (pieds bleus), misen (mycènes), hag ivez seurtoù polipor, re hag a zo plat a-walc'h hag a gresk doc'h an tousoù koad. Get ar loupenn hon eus gwelet an toulloùigoù edan an tok.  Diwezhatikoc'h, setu ar memp seurt polipor, met e-leizh brasoc'h, àr un tous. Ag ar re-mañ zo bet tapet ur  porteled, gwelet e vo goude. Seurtoù kortiner ivez (cortinaire) a welomp, re ruz teñval. Da ziwall a zo rak lod ag ar c'hortiner-se zo fall-bras evit ar yec'hed.  Tammoù tokoù-touseg arall pa zistroomp hed-ha-hed get an hent. Da skouer re hag a gresk, ivez, doc'h an troñjoù. Ur foto zo anezhe, get o stummoù mistr.  En em gavout a raomp get dastumerion tokoù-touseg; ar re-mañ peurchañs a anav mat un nebeut spesadoù mat da zebriñ, rak setu int get chantrel, treid-deñved... ur sklisennadig anezhe ur seurt  !  Pas pell àrlerc'h, setu unan brav; unan a c'hell ho lakaat klañv-bras ivez. Gwenn-kann, setu un amanitenn, marse "Amanita verna". Unan ag an teir amanitenn hag a c'hell lazhiñ, atav. Spi am eus e vo splann a-walc'h ar foto anezhi.  Distro àr hon goar (evit lod, rak un nebeudig zo aet dirak); en achuamant setu ur wezenn ag ar vravañ, get ur seurt skouarn evel ur greg-kafe: ur skourr anezhi a zo aet da begiñ en-dro doc'h an troñj goude bout dispartiet anezhoñ. Ha d'an tu arall, ar mervent  alaouret get an heol, goude d'ar c'hogus bout laosket un tamm plas goullo en oabl d'an tu-se.    Ag ar choaz; fotoioù (un nebeudig, n'hon eus ket kemeret ur yoc'h) a vo moaien deoc'h gwelet un tamm  diwezhatoc'h.